Naudé wen Hertzogprys met ‘Dol heuning’Die Hertzogprys vir prosa word toegeken aan SJ Naudé vir sy kortverhaalbundel ‘Dol heuning’ (Umuzi). (Foto: Verskaf) Die raad van die Suid-Afrikaanse Akademie vir Wetenskap en Kuns het pas die gesogte Akademiebekronings vir 2021 bekendgemaak. Hier volg die lys van wenners. Hertzogprys vir prosa Die Hertzogprys vir prosa word toegeken aan SJ Naudé vir sy kortverhaalbundel Dol heuning (Umuzi). Dié prys is die vernaamste prestigeprys in die Afrikaanse letterkundewêreld en is genoem na die groot kampvegter vir Afrikaans, genl. JBM Hertzog. Die prys is beperk tot oorspronklike letterkundige werk in Afrikaans en word jaarliks om die beurt toegeken vir poësie, drama en verhalende prosa in dié volgorde. Die prys word toegeken op aanbeveling van die Akademie se letterkundekommissie. Ronelda S Kamfer se Kompoun (Kwela), Etienne van Heerden se Die biblioteek aan die einde van die wêreld (Tafelberg), Ingrid Winterbach se Voorouer. Pelgrim. Berg. (Human & Rousseau), Zirk van den Berg se Ek wens, ek wens en Tweegevreet (Kwela), en Jan van Tonder se Die verevrou en Grootgeluk (Human & Rousseau) was saam met Naudé se Dol heuning op die kortlys. Eugène Maraisprys Ashwin Arendse ontvang vanjaar die Eugène Maraisprys vir poësie vir sy digbundel Swatland (Kwela), terwyl die Eugène Maraisprys vir prosa aan Frederik de Jager toegeken word vir Man op ŉ fiets êrens heen (Protea). Die toekenning van hierdie prys word jaarliks oorweeg vir ŉ eerste of vroeë bellettristiese werk of werke van ŉ skrywer in enige genre en kan net een keer aan ŉ skrywer toegeken word. Fanie Viljoen (Foto: Fanie Viljoen/Facebook) Scheepersprys vir jeugliteratuur Die prys word aan Fanie Viljoen toegeken vir sy roman Offers vir die vlieë (Lapa). Die toekenning van hierdie prys word driejaarliks oorweeg vir ŉ jeugboek in Afrikaans in enige genre. Viljoen se Brand (Tafelberg) was ook op die kortlys saam met Elrien Scheepers se Donkerbloed (Human & Rousseau) en Jan Vermeulen se Baster (Lapa Uitgewers). Alba Bouwerprys vir kleuterliteratuur Jaco Jacobs ontvang die prys vir Die boekwinkel tussen die wolke (Pan Macmillan). Die toekenning van hierdie prys word driejaarliks oorweeg vir ŉ Afrikaanse kinderboek in enige genre. Slegs boeke wat oorspronklik in Afrikaans geskryf is, kom vir die prys in aanmerking. Jacobs se Oupa Zombie (Pan Macmillan) was ook op die kortlys saam met Adeline Radloff se Die skandalige susters Smit (Tafelberg) en Fanie Viljoen se Pieksel (Lapa). Jaco Jacobs (Foto verskaf) Hier volg die volledige lys wenners: Die pryse sal tydens twee virtuele bekroningsplegtighede later vanjaar oorhandig word. Bekroondes is waar moontlik reeds mondeling oor die bekronings ingelig.